Κοκκινιστό φιλέτο κοτόπουλου με παπαρδέλες
Κοκκινιστό κοτόπουλο, παπαρδέλες και, αν θέλουμε, λίγη παρμεζάνα δένουν σ' ένα πιάτο με μαμαδίστικη νοστιμιά που φτιάχνεται στα γρήγορα - ιδανικό για το καθημερινό τραπέζι.
500 γρ. παπαρδέλες , 2 φιλέτα από στήθος κοτόπουλου, κομμένα σε κύβους 1,5 εκ. , 5 ολόκληρα ντοματάκια κονσέρβας, ψιλοκομμένα, μαζί με το ζουμί τους ή 4 μέτριες ώριμες ντομάτες, στην εποχή τους, ξεφλουδισμένες και ψιλοκομμένες , 2 σκελίδες σκόρδου, λιωμένες , 1/2 φλιτζ. τσαγιού φυλλαράκια φρέσκου βασιλικού ή δυόσμου ή 1 κουτ. γλυκού ξερά, τριμμένα , 1/2 φλιτζ. τσαγιού ελαιόλαδο , αλάτι και φρεσκοτριμμένο πιπέρι , παρμεζάνα τριμμένη, για πασπάλισμα (προαιρετικά)
Για το κοκκινιστό φιλέτο κοτόπουλου με παπαρδέλες, βράζουμε τα ζυμαρικά σε άφθονο αλατισμένο νερό σύμφωνα με τις οδηγίες του πακέτου. Τα σουρώνουμε και τα ανακατεύουμε μέσα στο σουρωτήρι με 1 κουταλιά από το μετρημένο λάδι.Εν τω μεταξύ, αλατίζουμε το κοτόπουλο και το σοτάρουμε σ’ ένα μεγάλο, βαρύ τηγάνι ή σε μια κατσαρόλα με βαρύ πάτο στο ελαιόλαδο, σε δυνατή φωτιά, μαζί με το σκόρδο μέχρι να ροδίσει από όλες τις πλευρές (για περίπου 4 λεπτά).Το βγάζουμε με τρυπητή κουτάλα σε ένα μπολ, αφήνουμε τα σκόρδα μέσα στο τηγάνι και ρίχνουμε τη ντομάτα, αλάτι και λίγο πιπέρι.Μαγειρεύουμε τη σάλτσα για περίπου 10 λεπτά, ανακατεύοντας ανά τακτά χρονικά διαστήματα, και όταν αρχίσει να δένει, ρίχνουμε μέσα το κοτόπουλο με τα υγρά που θα έχει αφήσει στο μπολ και μαγειρεύουμε για 3 - 4 λεπτά ακόμα, πάντα σε δυνατή φωτιά.Ρίχνουμε τις παπαρδέλες και τον βασιλικό και ανακατεύουμε για 2 λεπτά.Αποσύρουμε από τη φωτιά, σερβίρουμε αμέσως και πασπαλίζουμε με φρεσκοτριμμένο πιπέρι και παρμεζάνα.
Ζυμαρικά,Κοτόπουλο,Ντομάτα